Document ID: 32004D0141

Komisjoni otsus,
12. veebruar 2004,
amitraasi nõukogu direktiivi 91/414/EMÜ I lisasse kandmata jätmise ja kõnealust toimeainet sisaldavate taimekaitsevahendite lubade kehtetuks tunnistamise kohta
(teatavaks tehtud numbri K(2004) 332 all)
(EMPs kohaldatav tekst)
(2004/141/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, [1] viimati muudetud komisjoni direktiiviga 2003/119/EÜ, [2] eriti selle artikli 8 lõike 2 kolmandat ja neljandat lõiku,
võttes arvesse komisjoni 11. detsembri 1992. aasta määrust (EMÜ) nr 3600/92, millega sätestatakse taimekaitsevahendite turuleviimist käsitleva nõukogu direktiivi 91/414/EMÜ artikli 8 lõikes 2 osutatud tööprogrammi esimese etapi üksikasjalikud rakenduseeskirjad, [3] viimati muudetud määrusega (EÜ) nr 2266/2000, [4] eriti selle artikli 7 lõike 3 A punkti b,
ning arvestades järgmist:
(1) Direktiivi 91/414/EMÜ artikli 8 lõikega 2 nähakse ette, et komisjon viib läbi tööprogrammi nendes taimekaitsevahendites kasutatavate toimeainete kontrollimiseks, mis olid turul juba 25. juulil 1993. Kõnealuse programmi läbiviimise üksikasjalikud eeskirjad on sätestatud määruses (EMÜ) nr 3600/92.
(2) Komisjoni 27. aprilli 1994. aasta määruses (EÜ) nr 933/94, millega sätestatakse taimekaitsevahendite toimeained ja määratakse referentliikmesriigid komisjoni määruse (EMÜ) nr 3600/92 rakendamiseks, [5] viimati muudetud määrusega (EÜ) nr 2230/95, [6] määratakse kindlaks toimeained, mida tuleks määruse (EMÜ) nr 3600/92 raames hinnata, samuti määratakse iga toimeaine hindamise jaoks referentliikmesriik ning identifitseeritakse iga toimeaine tootjad, kes on esitanud teate õigel ajal.
(3) Amitraas on üks määruses (EÜ) nr 933/94 osutatud 89st toimeainest.
(4) 6. jaanuaril 1998 esitas Austria määratud referentliikmesriigina määruse (EMÜ) nr 3600/92 artikli 7 lõike 1 punkti c alusel komisjonile kõnealuse määruse artikli 6 lõike 1 kohaselt teavitajate esitatud teabe hindamisaruande.
(5) Pärast referentliikmesriigi aruande saamist korraldas komisjon vastavalt määruse (EMÜ) nr 3600/92 artikli 7 lõikele 3 konsultatsioonid liikmesriikide ekspertide ja ka peamise teavitaja Bayer CropScience'iga.
(6) Komisjon korraldas 9. juunil 200 ja 21. märtsil 2003 selle toimeainega seoses kaks kolmepoolset kohtumist peamise teabe esitaja ja referentliikmesriigiga.
(7) Liikmesriigid ja komisjon on Austria hindamisaruande alalises toiduahela ja loomatervise komitees läbi vaadanud. Nimetatud läbivaatamine lõpetati 4. juulil 2003 ning vormistati komisjoni aruandena amitraasi kohta.
(8) Esitatud teabe põhjal tehtud hindamised ei ole näidanud, et amitraasi sisaldavad taimekaitsevahendid vastavad eeldatavalt kavandatud kasutustingimustes üldiselt direktiivi 91/414/EMÜ artikli 5 lõike 1 punktides a ja b sätestatud nõuetele. Eelkõige artikli 5 lõike 2 punkt b sätestab, et toimeaine kandmisel I lisasse tuleb arvesse võtta inimeste puhul aktsepteeritavat päevadoosi (ADI). ADI määramisel tuleb arvesse võtta amitraasi võimalikku neuroloogilist toimet. Seda toimet arvestati ka akuutse standarddoosi, st hinnangulise aine koguse määramisel, mida võib lühikese aja jooksul sisse võtta ilma olulise ohuta tarbija tervisele. Kõnealuste kasutamisviisidega seoses pole tõestatud, et tarbijad ei peaks akuutset standarddoosi ületavate amitraasi kogustega kokku puutuma. Teavitaja koostas tõenäosusliku riskianalüüsi. Siiski peab arvesse võtma, et sellise tõenäosusliku riskianalüüsi tõlgendamise jaoks ei ole kriteeriume veel kehtestatud ja võimalikke riske silmas pidades ei oleks enam sobiv viivitada otsuste tegemisega kuni selliste kriteeriumide suhtes kokku lepitakse.
(9) Seepärast ei tuleks amitraasi kanda direktiivi 91/414/EMÜ I lisasse.
(10) Tuleks võtta meetmed tagamaks, et amitraasi sisaldavate taimekaitsevahendite olemasolevad load tühistataks teatava ajavahemiku jooksul ja et neid ei pikendata ning et selliste toodete jaoks uusi lubasid ei anta.
(11) Komisjonile esitatud informatsiooni silmas pidades tundub, et mõjusate alternatiivide puudumisel teatud piiratud kasutuse puhul teatavates liikmesriikides on vajalik toimeaine edasine kasutamine võimaldamaks alternatiivi väljatöötamist. Seetõttu on antud olukorras õigustatud kehtestada rangetel tingimustel, mille eesmärgiks on riski vähendada, pikem periood olemasolevate lubade tühistamiseks piiratud kasutuse korral, mida loetakse oluliseks ja mille puhul ei tundu praegu eksisteerivat alternatiivi kahjulike organismide tõrjeks.
(12) Ajapikendus, mille liikmesriik võimaldab amitraasi sisaldavate taimekaitsevahendite olemasolevate varude realiseerimiseks, ladustamiseks, turuleviimiseks ja kasutamiseks, ei tohiks olla pikem kui 12 kuud, et võimaldada olemasolevate varude kasutamist hiljemalt ühe kasvuperioodi jooksul.
(13) Käesolev otsus ei piira komisjoni poolt hiljem kõnealuse toimeaine suhtes vastavalt nõukogu 21. detsembri 1978. aasta direktiivile 79/117/EMÜ (millega keelatakse teatavaid toimeaineid sisaldavate taimekaitsevahendite turuleviimine ja kasutamine, [7] viimati muudetud määrusega (EÜ) nr 807/2003), [8] võetavate võimalike meetmete kohaldamist.
(14) Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Amitraasi ei kanta toimeainena direktiivi 91/414/EMÜ I lisasse.
Artikkel 2
Liikmesriigid tagavad, et:
1. amitraasi sisaldavate taimekaitsevahendite load tühistatakse 12. augustiks 2004;
2. alates 17. veebruarist 2004 ei anta välja ega uuendata direktiivi 91/414/EMÜ artikli 8 lõikes 2 toodud erandi alusel amitraasi sisaldavate taimekaitsevahendite lubasid;
3. seoses lisa veerus B loetletud kasutusviisidega võib veerus A nimetatud liikmesriigid hoida amitraasi sisaldavatele taimekaitsevahenditele kasutusload kehtivad kuni 30. juunini 2007, tingimusel et nad:
b) tagavad, et turule jäänud taimekaitsevahendid varustatakse uute etikettidega vastavalt piiratud kasutustingimustele;
b) võtavad kõik asjakohased meetmed riskide vähendamiseks, et tagada inimeste ja loomade tervise ja keskkonna kaitse; ja
c) tagavad, et alternatiivseid tooteid või meetodeid selliseks kasutuseks otsitakse tõsiselt, eriti tegevuskavade abil.
Asjaomane liikmesriik informeerib komisjoni hiljemalt 31. detsembril 2004 käesoleva lõike kohaldamisest ja eriti vastavalt punktidele a-c võetud meetmetest ning esitab igal aastal hinnangud amitraasi koguste kohta, mida kasutatakse vastavalt käesolevale artiklile.
Artikkel 3
Liikmesriikide poolt vastavalt direktiivi 91/414/EMÜ artikli 4 lõike 6 sätetele antud ajapikendus on nii lühike kui võimalik ja:
a) kasutusviiside puhul, mille luba tuleb tühistada 12. augustiks 2004, lõpeb hiljemalt 12. augustil 2005;
b) kasutusviiside puhul, mille luba tuleb tühistada 30. juuniks 2007, lõpeb hiljemalt 31. detsembril 2007.
Artikkel 4
Käesolev otsus on adresseeritud liikmesriikidele.
Brüssel, 12. veebruar 2004

Labels: 20
0
3
6
18